– Putin on varas! Putin on varas!

Tuhannet mielenosoittajat ovat lauantaina huutaneet opposition tuttua mantraa kymmenissä kaupungeissa ympäri Venäjän. Protestin on kutsunut koolle niin ikään tuttuun tapaan oppositiopoliitikko Aleksei Navalnyi.

Mielenilmaus vastustaa presidentti Vladimir Putinin neljännen kauden alkua ja protestin nimikin – "Meille hän ei ole tsaari" – viittaa suoraan Putiniin. Putinin virkaanastujaiset on tarkoitus järjestää maanantaina.

Ihmisoikeusjärjestö OVD-Info-järjestön mukaan (siirryt toiseen palveluun) poliisi on ottanut kiinni satoja ihmisiä eri puolilla Venäjää. Lauantai-iltana järjestö arvioi kiinniotettujen määräksi yhteensä noin 1600, tästä lähes puolet Moskovassa.

Myös Navalnyi itse otettiin kiinni Moskovassa pian mielenosoitusten alkamisen jälkeen iltapäivällä.

Navalnyin kannattajat ovat saaneet luvan mielenosoituksen järjestämiseen muutamassa kaupungissa, kuten Vladivostokissa ja Habarovskissa. Pietarissa ja Moskovassa mielenosoituksiin ei ole lupaa, ja venäläiset ovat raportoineet poliisin sulkeneen pääsyn (siirryt toiseen palveluun) ainakin osalle kaavailluista mielenosoituspaikoista Pietarissa.

Uutista on muutettu klo 15.43, 17.32 ja 21.40: Päivitetty kiinniotettujen määrää.

Lähteet: Reuters, AFP